উত্তরপ্রদেশ নির্বাচনের সঙ্গে রাষ্ট্রপতি প্রণব মুখোপাধ্যায়ের সরাসরি কোনও সম্পর্ক নেই। ত্রিশঙ্কু বিধানসভা হলে আর কোনও দল সরকার গড়তে না পারলে রাষ্ট্রপতি শাসনের দরকার হলে, তবুও তাঁর একটু ভূমিকা থাকতো। কিন্তু বিজেপির বিপুল জয়ে তার কোনও দরকার পড়ছে না। উল্টোদিকে, উত্তরপ্রদেশ ও উত্তরাখণ্ডে বিজেপির অপ্রত্যাশিত জয়ে জুলাইয়ের পরে প্রণব মুখোপাধ্যায়ের রাষ্ট্রপতি ভবনে থাকা নিয়েই প্রশ্ন উঠছে।
প্রশ্ন উঠছে কারণ, এতদিন মনে করা হচ্ছিল যথেষ্ট সংখ্যায় সাংসদ ও বিধায়ক না থাকায়, বিজেপির পক্ষে নিজেদের পছন্দের রাষ্ট্রপতি প্রার্থী জিতিয়ে আনা সম্ভব নয়। তখন বিরোধীদের সঙ্গে আলোচনা করে একজন প্রার্থীকে ঐক্যমতের ভিত্তিতে রাষ্ট্রপতি করতে হতো নরেন্দ্র মোদীর সরকারকে। সেক্ষেত্রে প্রণব মুখোপাধ্যায়ের ভাগ্যে শিকে ছিঁড়লেও ছিঁড়তে পারত।

কিন্তু উত্তরপ্রদেশের নির্বাচনে ৩২৫টি আসন পেয়ে অনেক এগিয়ে গেছে নরেন্দ্র মোদী-অমিত শাহর দল। এখন যা পরিস্থিতি, তাতে প্রয়োজনীয় ভোটের মাত্র ২৪ হাজার ৫৫২ ভোট কম পড়ছে বিজেপি নেতৃত্বাধীন এনডিএ-র। সেই ভোট অবশ্য ওড়িশার বিজেডি ও তামিলনাড়ুর এআইডিএমকে সমর্থন করলেই পেয়ে যাবেন এনডিএ-র প্রার্থী। 
রাষ্ট্রপতি নির্বাচনে ভোট দেন রাজ্যসভা ও লোকসভার সাংসদরা এবং দেশের সমস্ত রাজ্যের বিধায়করা। একটি জটিল অঙ্কের মাধ্যমে, রাজ্যের জনসংখ্যার ভিত্তিতে নির্ধারিত হয় সাংসদদের ও বিভিন্ন রাজ্যের বিধায়কদের ভোটের মান কত হবে। আনুপাতিক প্রতিনিধিত্বের মাধ্যমে রাষ্ট্রপতি নির্বাচিত হয়ে থাকেন। 

সুতরাং এই পরিস্থিতিতে নরেন্দ্র মোদী তাঁর পছন্দের প্রার্থীকেই রাষ্ট্রপতি নির্বাচনে জিতিয়ে আনতে চাইবেন। যাতে আগামী পাঁচ বছর কোনও সাংবিধানিক সংকট হলে, রাষ্ট্রপতি ভবনকে পাশে পাওয়া যাবে নিশ্চিন্তে।